**ПРАВИЛА ЗА ИЗПЪЛНЕНИЕ НА**

**НАЦИОНАЛНА ПРОГРАМА „ИНОВАЦИИ В ДЕЙСТВИЕ”**

**ЗА 2024/2025 УЧЕБНА ГОДИНА**

**I. ОБЩИ ПОЛОЖЕНИЯ**

1. Правилата уреждат изпълнението на дейностите по Национална програма „Иновации в действие“ и включват кандидатстване, финансиране, разходи и отчитане.

2. В **Модул 1** **„Нови учебни предмети, модули и интердисциплинарно учене“**участват самоучилища, *включени в Списъка на иновативните училища* в Република България за учебната 2024/2025 г., чиято иновация е свързана с:

- въвеждане на нови учебни предмети/модули или интегративни учебни предмети;

- промяна в организацията на обучението с прилагане на интердисциплинарни модули, съвместно преподаване от екипи с учители и/или външни лектори, интердисциплинарни ученически проекти.

3. По Модул 2 „Мобилност за популяризиране и мултиплициране на добри иновации между училищата“ иновативните училища извършат двустранно сътрудничество за обмен на иновационни практики, като реализират взаимни посещения на място в другото училище с до 8 участници, в т.ч. учители и ученици, за срок до 4 (четири) дни, като могат да организират и тематични регионални форуми за образователни иновации.

4. Училищата, които участват в националната програма, а не са включени в Списъка на иновативните училища, реализират само мобилности към двете иновативни училища, а не реализират домакинство. Мобилностите (посещенията) са със срок до 4 (четири) дни и включват 8 участници (за двете посещения), в т.ч. учители и ученици.

Училището само избира броя на учителите и учениците за мобилностите.

5. По Модул 3 „Форуми за иновации в образованието“ *иновативните училища,* които желаят да бъдат домакин на регионален форум, следва предварително да съгласуват с РУО, като посочат своя потенциал и опит в участие и организиране на подобни форуми, свързани с иновациите, както и с осъществени тренинги за социално-психологическа подкрепа на ученици и педагогически специалисти в различените образователни етапи. След одобрение от РУО посочват своето желание в електронната платформа. Съответното регионално управление на образованието изготвя програмата, организацията и координацията на участниците и дейностите за провеждането на форума. Форматът може да бъде: форум, конференция, дискусия, уъркшоп и др. с продължителност до четири дни и не по-малко от 200 участници. Те се определят съгласувано с РУО. Във всеки форум се предвиждат най-малко еднодневно представяне, методическа подкрепа по прилагане и/или реализиране на тренинги за социално-психологическа подкрепа пред педагогически специалисти, ученици, родители и външни експерти.

**II. КАНДИДАТСТВАНЕ И СРОКОВЕ**

**6. По модул 1 „Нови учебни предмети, модули и интердисциплинарно учене“**

6.1.В срок от 01.09.2024 г. до 30.09.2024 г. училищата попълват формуляр за кандидатстване за финансиране в електронната платформа <https://ischools.mon.bg> , който включва:

 - задължителни данни за училището по НЕИСПУО;

- кратко описание на действащата иновация на училището, с която кандидатстват за финансиране по модула;

- посочва се съобразно т. 11.1. от НПИД конкретното направление или комбинация от тях според одобрения иновативен проект на училището:

6.1.1. Въвеждане на нов учебен предмет/модул и ново учебно съдържание.

 6.1.2. Преподаване чрез интегриране на предметно съдържание.

6.1.3. Интердисциплинарно обучение:

 - описание на планираните дейности;

 - цел и очаквани резултати;

- екип за изпълнение, като се посочва конкретната роля на всеки;

- кратко описание на организацията на учебния процес;

- планирани крайни продукти от реализацията на дейностите;

- индикативен бюджет с разпределение по видове допустими разходи;

- декларация по т. 10.1. от НПИД.

6.2. Регионалното управление на образованието в срок от 5 дни от датата на кандидатстване дава становище в електронната платформа <https://ischools.mon.bg>за:

- допустимост, одобрение и съответствие на проектното предложение със ЗПУО и съотносимост с държавните образователни стандарти;

- релевантност на заложените дейности с действащата одобрена иновация, а така също и с дейностите и целите на програмата;

- допустимост и целесъобразност на проекта на бюджет на кандидатстващото училище.

6.3. При необходимост екипът за управление на НП ИД в МОН извършва следното:

* провежда онлайн събеседване с кандидатстващи училища;
* прави корекции на заложените в проектите суми в съответствие с изискванията на НП ИД.

6.4. Дейностите и финансирането трябва задължително да са свързани и да кореспондират с действащия иновативен проект на училището за учебната 2024/2025 година.

7**. По Модул 2** „Мобилност за популяризиране и мултиплициране на добри иновации между училищата“ **и Модул 3** „Форуми за иновации в образованието“:

7.1. В срок от 01.09.2024 г. до 21.10.2024 г. училищата попълват формуляр за кандидатстване в електронната платформа <https://ischools.mon.bg>и сключват договори.

Изключително важно условие за одобрение на партньорството е двете партниращи иновативни училища да имат сключени договори помежду си, а всяко от тях да има договор с по още едно неиновативно училище/оформя се група от четири училища, които имат сходни предизвикателства, решения и идеи за промяна. Ако групата не е пълна, всички училища отпадат от класирането по програмата.

8. Плануват се по две мобилности, домакини на които са всяко от двете иновативни училища. На всяка мобилност участват едновременно четирите училища от групата. Програмата за всяка конкретна мобилност се определя от иновативното училище, което е домакин на конкретната среща, след обсъждане с партньорите.

9. Процедурата за избор на партньорство и сключване на договори между иновативни и неиновативни училища спира, след като бъдат достигнати посочените индикативни стойности от 300 иновативни и 300 неиновативни училища в електронната платформа на Националната програма „Иновации в действие“ независимо от крайния срок - 21.10.2024., който е обявен в правилата.

10. Българските средни училища в Прага и Братислава съобразно техните интереси в иновациите си партнират с училища със сключени договори за мобилност по националната програма.

11. Екип за управление на програмата, назначена със заповед на министъра на образованието и науката, извършва следното:

11.1. Разглежда и одобрява постъпилите предложенията по Модул 1. „Нови учебни предмети, модули и интердисциплинарно учене“.

11.2. При невъзможност да бъдат финансирани всички дейности по одобрените проекти приоритетно се финансират разходи за възнаграждения и свързаните с тях осигурителни плащания на педагогическите специалисти, пряко ангажирани с реализацията на дейностите по модула; за материали, консумативи , пособия, специално работно облекло или елементи от него на учениците в проекта, както и други средства за обезпечаване и реализиране на дейността; за възнаграждения на външни лектори, представители на партниращи висши училища, на бизнеса и неправителствени организации, пряко ангажирани с реализацията на дейностите по модула.

11.3. Представя на министъра на образованието и науката доклад с проект на списък с предложения за финансиране или мотивирано предложение за отказ по Модул 1 в рамките на определените по националната програма средства.

11.4. Разглежда и одобрява предложенията по Модул 2 Модул 3 и Модул 4 и изготвя списъци с училищата по НП „Иновации в действие“ и прави предложение до министъра на образованието и науката за финансирането им в рамките на определените по националната програма средства.

11.5. Списъците на одобрените училища по Модул 1, Модул 2, Модул 3 и Модул 4 се публикуват на официалната страница на Министерството на образованието и науката след одобряването им от министъра на образованието и науката.

11.6. Избира училище домакин на мобилността на българските средни училища в Прага и Братислава съобразно техните интереси и потребности.

12. До 15 декември 2024 г. иновативното училище определя програмата за мобилността и сключва анекс към договора за обмен на иновации. Всяко иновативно училище попълва в електронната платформа анекс към договора за своето домакинство от името на четирите участващи в мобилността училища, в който се посочват конкретните дати на домакинство и съгласуваната програма, подписана от четиримата директори, която се прикача във файл.

13. Ако по някакви обективни причини (обучение в ОРЕС, неучебни дни и др.) в хода на изпълнението на програмата се налага промяна на датите, в електронната платформа има опция за корекция на датите, която се прави от училището домакин след съгласуване с четирите партньорски училища. За корекцията на датите училището домакин предварително прави мотивирано предложение за промяната до съответното РУО, а РУО информира МОН.

14. Задължително е спазването на броя на мобилностите (една за иновативно училище и две за неиновативно училище).

15. Не са допустими мобилности без участието на ученици.

16. Началникът на РУО възлага със заповед на експерти от РУО осъществяване на координация и мониторинг на дейностите по модулите в съответната област.

За резултатите от извършения мониторинг на място по Модул 1 от РУО се съставя карта за осъществен мониторинг. За резултатите от извършения мониторинг на място (а при необходимост и онлайн) на мобилността по Модул 2 от РУО се съставя карта за осъществен мониторинг и/или протокол в електронната платформа. При провеждане на регионален форум или иновативна лаборатория за резултатите от извършения мониторинг от РУО и/или експерти от МОН се попълва карта за мониторинг на форум или лаборатория.

17. По Модул 4. Училищата домакини на „Училищни лаборатории за иновации“ се определят от МОН. Предложения за училища домакини и училища партньори се правят от РУО.

 17.1. Лабораториите са формирани по тематичен признак. от успешни педагогически екипи от иновативни училища в страната по *конкретни тематични направления*, които са практикувани като иновации в иновативните училища.

 17.2. Училището домакин и съответното РУО определят училищата партньори, които имат иновативен опит в съответното тематично направление, за участие в лабораторията.

 17.3. След одобрение от МОН на училищата домакини и училищата партньори и изготвената примерна програма на лабораторията не е допустима промяна на училищата. При възникнали обстоятелства, които налагат замяна на училище партньор, съответното РУО домакин прави мотивирано предложение до МОН за промяната.

**III. ФИНАНСИРАНЕ**

**По Модул** 1 **„Нови учебни предмети, модули и интердисциплинарно учене“:**

18. Одобреното финансиране за участие на иновативно училище, което реализира иновативен проект за учебната 2024/2025 г. по Модул 1 „Нови учебни предмети, модули и интердисциплинарно учене“, е до 18 000 лв.

**По Модул 2 „Мобилност за популяризиране и мултиплициране на добри иновации между училищата“ и Модул 3 „Форуми за иновации в образованието“:**

19. Финансирането на одобрените за участие училища по НП „Иновации в действие“ се извършва въз основа на сключените договори за сътрудничество.

20. Финансовият пакет за одобрено участие на иновативно училище е до 3930 лв., в това число за публичност и за продукти, представящи обмена на иновации. Финансов пакет за училище, одобрено за участие в модула, което не е в Списъка на иновативните училища – до 2960 лв.

21. Финансирането на българските средни училища в Прага и Братислава за участие в мобилност и форум за образователни иновации е в размер на по 4500 лв. на всяко от посочените училища.

22. Средствата за частното иновативно училище за мобилност по Модул 2 се получават от общинското/държавното иновативно училище партньор.

23. Финансирането на дейността по организиране и провеждане на тематични регионални форуми е в размер не по-малко от 22 000 лв. за едно училище домакин и се предоставя еднократно не по-късно от месец декември 2024 г.

24. Допустими са разходи за наем на зали и обезпечаване на форумите, в т.ч. хранене на участниците, за консумативи и материали, както и външни услуги, пряко свързани с изпълнение на дейностите.

25. Средствата за външните експерти, ангажирани с темата за социално-психологическа подкрепа при управления на кризи, провеждане на тренинги, се предоставят по ред, определен със заповед на министъра на образованието и науката. Дейността се финансира с не повече от 10 000 лв. за един член на екипа. Представителите на МОН, членове на екипа, определен със заповедта, не получават възнаграждение за сметка на програмата.

26. Средствата за провеждане на 7 регионални форума за иновации се предоставят на училищата домакини еднократно в размер на 100%.

27. По Модул 4*.* „Училищни лаборатории за иновации“ финансирането на дейностите се извършва на пакетен принцип за определени 6 училища домакини на „Училищните лаборатории за иновации“ в размер до 30 000 за всяко.

28. Средствата за провеждане на 6 лаборатории за иновации се предоставят на училищата домакини еднократно в размер на 100%.

29. Училищата, извършващи финансови разходи, са длъжни да водят точна и редовна финансова документация при спазване на националното законодателство в областта на финансовото управление и контрол.

30. Средствата по програмата се предоставят еднократноне по-късно от месец декември 2024 г.

IV. РАЗХОДИ И ОТЧИТАНЕ

31. По Модул 1 „Нови учебни предмети, модули и интердисциплинарно учене“

31.1. Допустимите разходи за организиране и провеждане на дейностите от т. 11.1. от модула са:

 - възнаграждения и свързаните с тях осигурителни плащания на педагогическите специалисти, пряко ангажирани с реализацията на дейностите по модула;

 - материали, консумативи***,* специално работно облекло или елементи от него на учениците в проекта**, както и средства за обезпечаване и реализиране на дейността;

- допустими са разходи за техническо обезпечаване, за наем на помещение, осветление, декор, изготвяне на видеофилми и други присъщи за изпълнението на дейностите;

 - оборудване и/или софтуерни продукти, както и адаптиране на образователно пространство за създаване на подходяща образователна среда. Не са допустими разходи за дълготрайни материални активи и за ремонти;

 - възнаграждения на външни лектори, представители на партниращи висши училища, на бизнеса и неправителствени организации, пряко ангажирани с реализацията на дейностите по модула.

 Възнаграждението на външните лектори за 1 учебен/астрономически час и осигурителните плащания, свързани с него, не следва да надвишава 40 лв.

- разходи за външни услуги, свързани с изпълнение на дейностите, в това число и разходи за създаване на крайни продукти - ръководство, аудио-визуални продукти, софтуерни продукти, електронни и образователни ресурси, приложения, програми и др., включително и/или в електронен вариант или по друг подходящ достъпен публичен начин;

 - разходи за популяризиране на събитието и/или на продуктите.

31.2. Финансирането се предоставя еднократно след оценяване на предложенията и положителна резолюция на доклад до министъра на образованието и науката с резултатите. Списъкът с одобрените за финансиране иновативни училища по модула се публикува на електронната страница на МОН.

31.3. По Модул 1 „Нови учебни предмети, модули и интердисциплинарно учене“ - финансиране на частните училища:

Средствата могат да се разходват само за дейности, свързани пряко с образователния процес и иновацията.

Не се разрешават разходи извън допустимите по чл. 280, ал. 3, т. 1 от Закона за предучилищното и училищно образование.

Финансовите средства на одобрените по Модул 1 частни училища се предоставят по посочените при кандидатстване банкови сметки.

31.4. Отчитането на дейностите по Модул 1 се извършва в срок не по-късно от 31.08.2025 г. в електронната платформа чрез попълване на финансов отчет по пера, съотносим с одобрения план при кандидатстване. ***Бенефициентите*** представят справка - декларация (Приложение № 2) за извършените разходи, подписана от директора на училището и главния счетоводител в платформата 20 работни дни след приключване на дейностите, която се проверява и одобрява до 5 работни дни от РУО. Разходооправдателните документи не се прилагат в електронната платформа, а се съхраняват в училището и подлежат на мониторинг и контрол по закона за счетоводството.

31.5. Към отчета се попълва и съдържателен отчет за самооценка, който съдържа:

* описание на реализираните дейности;
* постигнатият напредък и резултатите по отношение на заложените цели:

\*въведени нови и интегративни учебни предмети/модули, които водят до подобряване на качеството на обучение в иновативните училищата с фокус върху холистичното познание;

\*повишаване на образователните резултати и на мотивацията за учене;

\*намаляване на негативните тенденции за отсъствие от училище и повишена активност в училищния живот.

 Представяне на изготвения краен педагогически продукт.

31.6. Разрешението от екипа по Модул 1 за промяна в одобрен формуляр поради независими от училището причини се описва подробно в справката – декларация.

31.7. Бенефициентите съхраняват документите, свързани с изпълнението и отчитането на дейностите по Модул 1 на хартиен и електронен носител.

32. След одобряване за финансиране на проектното предложение по Модул 1 „Нови учебни предмети, модули и интердисциплинарно учене“ директорът на училището утвърждава:

1. график на дейностите и отговорниците;
2. утвърдена програма на дейностите, съотносима с иновацията;
3. дневник (електронен или хартиен носител) на всяка група/паралелка/випуск. В дневника се вписват: датите и дните от седмицата, отсъствията на ученици от групата, броят взети часове за съответния ден, темата на съответното занимание и подписът на учителя. Дневникът служи за отчитане на проведените часове и се представя при проверка на компетентните органи. Директорът осъществява контрол на провеждането на часовете, заниманията или дейностите в съответствие с представения в проектното предложение график.

33. Училищата, извършващи финансови разходи, са длъжни да водят точна и редовна финансова документация при спазване на националното законодателство в областта на финансовото управление и контрол.

34. Не се допуска финансиране на:

34.1. дейности, които не са свързани с изпълнение на целите на програмата и са извън посочените по т. 11.1. Модул 1 от Националната програма;

34.2. разходваните средства по Модул 1 над одобрените от МОН са за сметка на бюджета на училището.

**По Модул 2 „Мобилност за популяризиране и мултиплициране на добри иновации между училищата“ и Модул 3 „Форуми за иновации в образованието“:**

35. Задължителни са разходи за финансиране на публичната изява или заплащането на създадени по време на обмена на иновации продукти (презентация, видеофилми, книжни тела, албуми, ел. издания и др.). Препоръчително е в електронната платформа на НП „Иновации в действие“ в модул „Отчет“ да бъде посочен електронен адрес/URL, водещ към представяне на създадените продукти.

36. Допустимите разходи по предоставените финансови пакети са: разходи за командировки; транспортни разходи; разходи за нощувки и храна на участващите ученици и педагогически персонал, консумативи и материали за целите на обмена, разходи за създаване на иновативни продукти, както и външни услуги, пряко свързани с изпълнение на дейностите в модулите; посещения на места и обекти с образователно, културно, историческо и екологично значение и провеждане на уроци в тях.

37. При изпълнение на дейностите по НП „Иновации в действие“ е необходимо в срок до 20 дни, но не по-късно от 31.08.2025 г., в електронната платформа <https://ischools.mon.bg> на националната програма да бъдат отчетени извършените разходи по съответните разходни групи в модул „Отчет“. Разходооправдателните документи не се прилагат в електронната платформа, а се съхраняват в училището и подлежат на мониторинг и контрол по закона за счетоводството.

38. Допустими са разходи за мобилност на 8 участници. Извършените разходи за по-големия брой участници в мобилността над 8 са за сметка на бюджета на училището, извършило разхода.

39. За неиновативните училища допустими са разходи за мобилност на до 8 участници, в т.ч. учители и ученици, които могат да се разпределят по целесъобразност за двете мобилности в двете иновативни училища.

40. Разходите за командировки на лицата, участващи в мобилността, се извършват съгласно Наредбата за командировките в страната. Командированите лица следва да са в трудови правоотношения с директора на училището, издал заповедта, с изключение на тези, които прилагат чл. 5 от Наредбата, отнасяща се до учители от частните училища. Разходите за пътни, дневни и нощувки се определят съгласно раздели III, IV и V от Наредбата. Сумата на разхода се отчита по група „Разходи за нощувки, транспорт и храна, в т.ч. и разходи за командировки“, в модул „Отчет“ на електронната платформа на националната програма.

41. Разходи за транспорт извършват участниците в мобилността при използване на междуградски транспорт, училищен автобус, организиран транспорт с външен превозвач или друг алтернативен такъв. Разходът се отчита по група „Разходи за нощувки, транспорт и храна, в т.ч. и разходи за командировки“, модул „Отчет“, на електронната платформа на националната програма.

42. При използване на училищните автобуси за осъществяване на мобилността е необходимо директорът да:

а) обезпечи провеждането на учебния процес за дните на мобилност, когато се ползва училищен автобус;

б) издаде заповед, в която да са посочени – маршрутът на автобуса, дати и цел на движението, лицата, участващи в мобилността – учители и ученици, които ще пътуват.

43. В случаите, когато за участие по визита се използва училищен автобус, шофьорът на автобуса се командирова съгласно Наредбата за командировките в страната, като разходите за командировка са за сметка на предоставения финансов пакет по националната програма. В този случай шофьорът на автобуса може да бъде над допустимите 8 участници.

44. Допустими са разходите за нощувки и храна на участниците в мобилността, организирани и предоставени чрез сключени договори с външен изпълнител.

45. Разходите за материали и консумативи следва да бъдат пряко свързани с целите на обмена. Разходът се отчита в група „Разходи за материали и консумативи“ в електронната платформа на националната програма.

46. Разходите за външни услуги следва да бъдат свързани с организиране на събитието. Допустимо е за организирането и представянето на иновацията да бъде извършен разход за техническо обезпечаване, за наем на помещение, осветление, декор, изготвяне на видеофилми и други присъщи за представяне на иновацията дейности. Разходът се отчита в група „Разходи за външни услуги“ в електронната платформа на националната програма.

47. Допустими са разходите за посещения на места и обекти с образователно, културно, историческо и екологично значение. Същите следва да бъдат свързани с двустранното сътрудничество за обмен на иновационни практики. Разходът се отчита в група „Разходи за външни услуги“ в електронната платформа на националната програма.

48. Формулярът за отчет от училищата съдържа и самооценка за изпълнение на дейностите и постигнатите цели и резултати по програмата. Той се попълва в същия срок в модул „Отчет“, в поле“ Отчет на мобилността“ на електронната платформа на националната програма. Прикача се файл с доказателствени материали и с продукти от дейността. Частните училища попълват само съдържателен отчет и самооценка в платформата.

48.1. При провеждане на регионален форум отчетът се изготвя и се качва в електронната платформа от училището домакин в модул „Отчет“.

48.2. Разходите за външните експерти, ангажирани с темата за социално-психологическа подкрепа при управления на кризи, се отчитат по ред, определен със заповед на министъра на образованието и науката.

49. След приключване на дейностите по модулите на програмата всяко РУО в срок до 30.08.2025 г. попълва формуляр за отчет по форма в електронната платформа. В съдържателния отчет се посочват постигнатите цели и резултати, както и линк към образователните ресурси, които са представени и споделени на форума. РУО има ангажимент да създаде пространство, където да бъдат достъпни образователните продукти от всички училища.

50. Разходи по обмен на иновации **на *частни* *училища*** по **Модул 2** „Мобилност за популяризиране и мултиплициране на добри иновации между училищата“:

50.1. При сключен договор за сътрудничество и обмяна на иновации между частно училище и общинско/държавно иновативно училище финансовите средства за частното училище се получават и разходват от общинското/държавното иновативно училище съгласно т. 12.2.4. от НП „Иновации в действие“ и подписания договор за сътрудничество и обмяна на иновации при изготвена и съгласувана план-сметка до размера на финансовия пакет.

50.2. Командироването на учителите от частните училища се извършва съгласно разпоредбата на чл. 5 от Наредбата за командировките в страната, като изплащането и отчитането им се извършват от общинското/държавното училище, получило финансовия пакет.

50.3. При използването на *междуградски транспорт* от *участници от частно училище* за осъществяване на визита разходите за закупени билети или издадена фактура за транспортна услуга се възстановяват от партниращото общинско/държавно иновативно училище на представител на частното училище срещу подписване на Протокол по образец – Приложение № 3, и представяне на разходооправдателни документи. Това са: еднопосочните билети, при които се изплащат средствата и за двете посоки, или копие на двупосочен билет; списък на пътуващите лица, заверен с подпис на учител.

50.4. Извършените разходи от частното училище при използването на служебен транспорт – училищен автобус, се възстановяват от общинското/държавното иновативно училище на представител на частното училище срещу подписване на Протокол по образец – Приложение № 4, и представени следните разходооправдателни документи: копие от заповедта на директора на частното училище за извършване на визитата, копие на заповед за разходна норма или документ за техническа спецификация на автобуса, копие от свидетелството за регистрация на автобуса, копие на фактура за закупено гориво на името на частното училище и списък на лицата, участващи във визитата. В случай че за транспорт на учители се използва *лично МПС,* разходите се отчитат в командировъчната заповед на лицето, управляващо автомобила по реда и условията на чл. 13 от Наредбата за командировките в страната.

50.5. Разходи за нощувки и храна на участниците в мобилността. Когато училището домакин извърши разход за външна услуга – за нощувки и/или храна за учителите и/или учениците от частното училище, разходът следва да бъде за до 8 лица. При домакинство на частното иновативно училище разходите за консумативи, материали, наем на помещения и други външни услуги, свързани с организиране на събитието, се заплащат от общинското/държавното иновативно училище срещу издадени фактури съгласно изготвена и съгласувана между партньорите план-сметка до размера на предоставения финансов пакет.

52. Средствата, предоставени за провеждане на форуми:

51.1. Средствата за регионални форуми се разходват за дейности, пряко свързани с провеждания форум. Допустими са разходи за наем на зали и обезпечаване на форумите, в т.ч. хранене на участниците, за консумативи и материали, както и външни услуги, пряко свързани с изпълнение на дейностите. Разходът се отчита от училището, което е провело форума, в група „Разходи за провеждане на образователен форум“ в електронната платформа.

51.2. Форумът може да се проведе и на място извън училището, ако дейностите позволяват това.

52. **По Модул 4** **„Училищни лаборатории за иновации“:**

52.1. Допустимите разходи за организиране и провеждане на иновативната лаборатория са:

\* разходи за командировки; транспортни разходи; разходи за нощувки и храна на педагогическите специалисти, участващи в лабораторията, от включените училища. Разходите се извършват от училището домакин за всички участващи училища.

\* разходи за консумативи, материали за целите на събитието, свързани с организирането му. Допустими за провеждането на лабораторията са разходи за техническо обезпечаване, за наем на помещение, осветление, декор, изготвяне на видеофилми, за кафе-паузи и други присъщи за провеждането на лабораторията дейности.

\* разходи за външни услуги, свързани с изпълнение на дейностите, в това число и разходи за създаване на крайни продукти - ръководство, пътна карта, развита стратегия, методическо помагало, картотека на иновативни практики, ръководство за добри практики, практически инструмент или продукт, изследователски практики и изследователски доклади и проучвания, аудио-визуални продукти, софтуерни продукти, електронни и образователни ресурси, приложения, програми и др., включително и/или в електронен вариант или по друг подходящ достъпен публичен начин.

 \*разходи за възнаграждения на педагогически и непедагогически специалисти от училището домакин, ангажирани с организацията и провеждането на лабораторията.

 \*разходи за хонорари на външни експерти за подпомагане и участие в лабораториите.

 \*разходи за популяризиране на събитието и/или на продуктите.

53. Отчитането на дейностите се извършва чрез изготвяне на:

 53.1. *Протокол за участие за всеки ден* от провеждането на лабораторията*,* в който се описват подробно за съответния ден всяка проведена дейност, занятие, заседание и др. Към всеки протокол за съответния ден се прилага *Присъствен списък с подписи на* участниците*.*

 53.2. *Програмата* за съответната иновативна лаборатория, която се разработва и изготвя преди събитието, включва: време на провеждане; място на провеждане; участници и партньори; формата на работните дейности; включени теми в панелите, работилниците, заседанията, работните групи и др. и участниците, които ги представят; времеви график по дни и часове; съпътстващи дейности, ако е приложимо, и др.

54. Бенефициентите в **срок до 31.08.2025** г. представят в МОН отчет за изпълнението на програмата. Отчетът за изпълнението трябва да съдържа финансова част и съдържателна част.

55. Неизразходваните средства от училищата по всички модули след приключване на програмата и/или непризнати разходи се възстановяват.

56. Дейностите и средствата по националната програма не могат да дублират дейности и средства с еднакво предназначение по други национални програми за развитие на образованието, друго национално финансиране, фондове на Европейския съюз, както и други донорски програми, което се декларира от съответния бенефициент, подал проектно предложение/искане за финансиране. Декларацията по т. 10.1. от програмата е задължителна и следва да се попълни, сканира и прикачи като файл при кандидатстване. (Приложение 1)